РЕГЛАМЕНТ (ЕО) № 1267/2007 НА КОМИСИЯТА
от 26 октомври 2007 година
относно специалните условия за предоставяне на помощи за частно складиране на свинско месо
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2759/75 на Съвета от 29 октомври 1975 г. относно общата организация на пазара на свинско месо (1), и по-специално член 4, параграф 6 и член 5, параграф 4 от него,
като има предвид, че:
(1)
По отношение на свинското месо може да се приемат интервенционни мерки, когато средната цена на свинско трупно месо на представителните пазари на Общността е на ниво под 103 % от базисната цена и е с тенденция да се задържи под това ниво.
(2)
Пазарните цени са паднали под посоченото ниво и вследствие на сезонното и цикличното развитие това положение може да се задържи.
(3)
Необходимо е да се предприемат интервенционни мерки. Тези мерки могат да се ограничат до предоставянето на помощ за частно складиране съгласно Регламент (ЕИО) № 3444/90 на Комисията от 27 ноември 1990 г. относно определяне на подробни правила за предоставяне на помощ за частно складиране на свинско месо (2).
(4)
Съгласно член 3 от Регламент (ЕИО) № 2763/75 на Съвета от 29 октомври 1975 г. за определяне на общите правила относно предоставяне на помощ за частно складиране на свинско месо (3) Комисията може да вземе решение за съкращаване или удължаване на периода на складиране. Освен размерите на помощта за определени периоди на складиране, следва да се определят и размерите на сумите, които трябва да се добавят или приспаднат, в случай че Комисията приеме такова решение.
(5)
С цел да се улеснят административната и контролната работа, произтичащи от сключването на договори, следва да се определят минимални количества.
(6)
Гаранцията следва да се определи в размер, който да е достатъчен, за да се гарантира, че складиращите ще изпълняват своите договорни условия.
(7)
Управителният комитет по свинското месо не е представил становище в рамките на срока, определен от неговия председател,
ПРИЕ НАСТОЯЩИЯ РЕГЛАМЕНТ:
Член 1
1. От 29 октомври 2007 г. заявленията за получаване на помощ за частно складиране може да се депозират в съответствие с разпоредбите на Регламент (ЕИО) № 3444/90. Списъкът на продуктите, които могат да се ползват от такава помощ и съответният ѝ размер са определени в приложението към настоящия регламент.
2. Ако периодът на складиране бъде удължен или съкратен от Комисията, размерът на помощта се коригира съответно. Месечните и дневните размери на добавките или удръжките са определени в колони 6 и 7 от приложението.
Член 2
Минималните количества на договор и продукт са следните:
а)
10 тона за обезкостените продукти;
б)
15 тона за другите продукти.
Член 3
Гаранцията възлиза на 20 % от размера на помощта, определен в приложението.
Член 4
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 26 октомври 2007 година.